**UNIUNEA NAŢIONALĂ A BAROURILOR DIN ROMÂNIA**

***CONSILIUL UNIUNII***

**HOTĂRÂREA nr. 308**

***9-10 decembrie 2022***

**privind instituirea contribuțiilor lunare facultative și aprobarea contractului tip individual pentru contribuțiile lunare facultative la sistemul C.A.A.**

 *În conformitate cu dispozițiile art. 65 lit. s) din Legea 51/1995 pentru organizarea și exercitarea profesiei de avocat, republicată, cu modificările și completările ulterioare și ale art. 11 lit. b) din Legea 72/2016 privind sistemul de pensii și alte drepturi de asigurări sociale ale avocaților, cu modificările și completările ulterioare;*

 *Ținând cont de situația financiară a sistemului Casei de Asigurări a Avocaților (în continuare, C.A.A.) și de propunerea Consiliului de Administrație al C.A.A., astfel cum au fost prezentate în ședința Consiliului Uniunii Naționale a Barourilor din România (în continuare, U.N.B.R.) din 9-10.12.2022;*

 *Având în vedere poziția Comisiei Permanente a U.N.B.R., din 08.12.2022 precum și dezbaterile din ședința Consiliului U.N.B.R.,*

 *Consiliul U.N.B.R. întrunit în ședința din* ***9-10.12.2022****, adoptă prezenta*

**HOTĂRÂRE:**

 **Art. 1 –** (1)Începând cu data de ***01 ianuarie 2023***, se instituie dreptul avocaților privind contribuția lunară facultativă în cadrul sistemul de pensii al C.A.A..

 (2) Se aprobă contractul tip individual privind contribuțiile facultative la sistemul C.A.A., prevăzut în anexa la prezenta hotărâre.

 (3) La sfârșitul primului an de funcționare a sistemului contribuțiilor lunare facultative se va realiza o evaluare a acestuia, care va fi supusă analizei Consiliului U.N.B.R..

 **Art. 2 –** Consiliul de Administrație al C.A.A. și filialele C.A.A. vor lua măsuri pentru ducerea la îndeplinire a prezentei hotărâri.

**Art. 3 –** Prezenta hotărâre se publică pe website-ul [www.unbr.ro](http://www.unbr.ro) și se comunică Consiliului U.N.B.R. și C.A.A. care va lua măsuri pentru publicarea sa pe website-ul [www.caav.ro](http://www.caav.ro) și pentru comunicarea la barouri și la filialele C.A.A., pentru a fi adusă la cunoștință avocaților cu drept de exercitare a profesiei.

**C O N S I L I U L U. N. B. R.**

**Anexa la Hotărârea Consiliului U.N.B.R. nr. 308/09-10.12.2022**

**Contract individual**

**privind contribuțiile facultative la sistemul C.A.A.**

**Nr.\_\_\_\_\_\_\_\_\_ /Data\_\_\_\_\_\_\_\_\_**

Prezentul contract se încheie între Casa de Asigurări a Avocaților din România în calitate de asigurător și avocatul activ, înscris pe Tabloul avocaților, cu drept de exercitare a profesiei, în calitate de asigurat, care alege să contribuie facultativ la sistemul de pensii și alte drepturi de asigurări sociale ale avocaților.

**Temei legal**: Art. 11 lit. b) din Legea nr. 72/2016 privind sistemul de pensii și alte drepturi de asigurări sociale ale avocaților

**Părți contractante:**

1. **Asigurător**: **Casa de Asigurări a Avocaților din România**

Adresa: Str. Dr. Dimitrie Râureanu, nr. 3 – 5, Etaj 3, Sector 5, București

CUI: 4314820

E-mail: office@caav.ro; casa.avocati@gmail.com

1. **Asigurat:**

Numele și prenumele asiguratului...............................................................

Cod numeric personal (CNP):............................... BI/CI seria..... nr........ eliberat la data.................de................................................

Data nașterii:.............................

Adresa de domiciliu......................................................................................

Adresa de corespondență............................................................................

Nr. telefon:................................Adresă e-mail.............................................

1. **Condiții de asigurare:**
* Avocatul contribuie lunar la constituirea fondurilor sistemului de pensii și alte drepturi de asigurări sociale ale avocaților (plătește contribuția obligatorie conform prevederilor Legii nr. 72/2016 privind sistemul de pensii și alte drepturi de asigurări sociale ale avocaților, art. 19 alin. (1);
* Baza de calcul a contribuțiilor lunare facultative o constituie venitul brut lunar realizat din profesie în situația în care acesta depășește venitul aferent contribuției minime obligatorii (cu respectarea prevederilor art. 19 alin. (2) din Legea nr. 72/2016);
* Nu pot să plătească contribuții facultative avocații care realizează lunar venituri din profesie mai mici decât venitul aferent contribuției minime;
* Plata contribuțiilor facultative se poate efectua doar dacă avocatul nu are restanțe la obligațiile contributive, principale și accesorii, către fondurile sistemului de pensii și alte drepturi de asigurări sociale ale avocaților la data plății contribuțiilor facultative.
1. **Cuantum lunar al contribuției facultative**
* Contribuția facultativă lunară este de ............. (opțional între minim 1% și maxim 5%) din venitul brut lunar realizat din profesie;
* Cuantumul poate fi modificat, în funcție de opțiunea asiguratului, prin încheierea unui act adițional care intră în vigoare cu luna următoare semnării acestuia.
1. **Perioada de asigurare facultativă:**

Perioada de asigurare este de la..................la.......................( nu mai mare de un an).

Contractul se reînnoiește anual în luna ianuarie, cu acordul părților.

1. **Prevederi generale:**
* Plata contribuțiilor lunare facultative se va efectua la filială sau sucursală, până în data prevăzută de art. 24 alin. (1) din Legea 72/2016 (25 ale lunii următoare).
* Depășirea termenului de plată a contribuțiilor facultative atrage obligația de plată a majorărilor de întârziere aplicate la suma datorată, calculate pentru fiecare zi de întârziere, până la data achitării sumei datorate, inclusiv, în cuantumul prevăzut de art. 25 alin. (1) din Legea 72/2016.
* Imputația plății contribuțiilor datorate se face în următoarea ordine:
* Contribuțiile obligatorii și accesoriile aferente;
* Contribuțiile facultative și accesoriile aferente.
* Contribuția lunară plătită avută în vedere la calculul pensiilor și a altor drepturi de asigurări sociale ale avocaților rezultă din însumarea contribuției lunare obligatorii cu contribuția lunară facultativă aferente aceleiași luni de plată.
* Contractul intră în vigoare în luna încheierii sau cu luna stabilită prin contract.
1. **Obligațiile părților:**

**Obligațiile C.A.A.:**

* Evidențiază separat în sistemele electronice de evidență a avocaților contribuția facultativă lunară;

Calculează drepturile de pensie și alte drepturi de asigurări sociale luând în considerare și contribuțiile facultative plătite;

* Urmărește recuperarea sumelor datorate și neachitate în termenul prevăzut de art. 26 alin. (6) din Legea 72/2016.

**Obligațiile asiguratului:**

* Obligația de a plăti în cuantumul și termenul prevăzut de contract contribuția facultativă lunară;
* Să comunice orice schimbare intervenită în situația proprie de natură să conducă la modificarea condițiilor contractuale, în termen de 15 zile de la data apariției acestora.
1. **Încetarea contractului:**
* La data expirării perioadei de asigurare în situația în care contractul nu se reînnoiește;
* La data încetării calității de asigurat obligatoriu la sistemul de pensii și alte drepturi de asigurări sociale;
* După trei luni consecutive de neplată a contribuției facultative conform prezentului contract.

**Asigurător,**

**Casa de Asigurări a Avocaților**

.................................................

**Asigurat,**

Nume și prenume.....................................

 Semnătura.............................................